योगेश्वर दत्त चौथा ओलंपिक खेल कर भारतीय कुश्ती के इतिहास-पुरुष बनने जा रहे हैं। वे इन खेलों में भाग ले रहे अपने वजन के तीन नामी पहलवानों को पहले ही हरा चुके हैं। उनके वजन का सबसे बड़ा आकर्षण क्यूबाई मूल के इटली के फ्रेंक चैमिजो हैं जो विश्व और यूरोपीय चैंपियन हैं। वहीं नरसिंह अपने वजन में छह पहलवानों को कुल सात बार हरा चुके हैं। यह बात अलग है कि पिछले दिनों मैड्रिड में वे इन्हीं में से एक क्यूबा के लेवान लोपेज से पहली बार हार गए थे। लेकिन इसके बावजूद उन्होंने लगातार अंतरराष्ट्रीय प्रतियोगिताओं में अपने पदक जीतने के सिलसिले को बरकरार रखा। उनके वजन में तीन बार के वर्ल्ड चैंपियन जोर्डन बैरोग्स और मौजूदा यूरोपीय चैंपियन रूस के अनिमर गेंडर हैं जिनकी चुनौती नरसिंह के लिए आसान नहीं है। इन दोनों से ही उनका अब तक पाला नहीं पड़ा है। योगेश्वर जैसे अनुभवी पहलवान का पदककाफी हद तक उनकी फिटनेस पर निर्भर करता है। यह अच्छा ही है कि मैड्रिड में उन्होंने ओलंपिक को ध्यान में रखते हुए क्यूबाई पहलवान के खिलाफ कोई अतिरिक्त जोखिम नहीं उठाया। बाकी ग्रीकोरोमन में रवींद्रखत्री का 86 किलो में और हरदीप का 98 किलो में ओलंपिक प्रवेश ही किसी बड़ी उपलब्धि से कम नहीं है।